Broj: 711-I-2279-Pp-107/23-03-23

Zagreb, 17. listopada 2023.

**JURE SERTIĆ**

**direktor trgovačkog društva Agencija za komercijalnu djelatnost proizvodno, uslužno i trgovačko d.o.o.**

**Predmet: JURE SERTIĆ,** **direktor trgovačkog društva Agencija za komercijalnu**

**djelatnost proizvodno, uslužno i trgovačko d.o.o.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 17. listopada 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je na temelju napisa objavljenih u medijima i to na portalu dnevno.hr od dana 23. travnja 2023. otvorilo 25. travnja 2023. predmet u odnosu na obveznika Juru Sertića, direktora trgovačkog društva Agencija za komercijalnu djelatnost proizvodno, uslužno i trgovačko d.o.o. pod brojem Pp-107/23. U navedenom članku navodi se da je državna revizija objavila izvješće o državnoj zaštitarskoj tvrtki AKD - zaštita kojim je utvrđen niz nepravilnosti vezanih uz rad tog društva te da je na čelu AKD-a od ljeta 2017. Jure Sertić. U nastavku članka se navodi da je obvezniku odobreno 1,3 milijuna kuna namijenjenih braniteljskog udruzi za projekt prevencije samoubojstva te da je revizija utvrdila da novac nije uložen u tu svrhu kao i da je zbog bliskosti s ministrom branitelja Tomom Medvedom stigao na čelo AKD-a, a da je sin Tome Medveda zaposlen kao vozač u AKD-u. Također se navodi da je obveznik Jure Sertić bliski rođak direktora zagrebačkog hotela Laguna kojem se dodjeljuju organizacije brojnih skupova pod okriljem Ministarstva branitelja te da je osnivač trgovačkog društva Vinik d.o.o. koje je brisano 2014. godine. Naposljetku se navodi da je obveznik Jure Sertić u imovinskoj kartici naveo plaću od 3404 eura i drugi dohodak od 700 eura, da je supruga zaposlenica Ministarstva obrane, pri čemu nije poznato koliko zarađuje, te je naveo nekretnine koje on i supruga imaju u vlasništvu.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio obveznici u smislu odredbi navedenog Zakona.

Uvidom u podatke sudskog registra Trgovačkog suda u Zagrebu utvrđeno je da je Republika Hrvatska jedini član trgovačkog društva Agencija za komercijalnu djelatnost proizvodno, uslužno i trgovačko d.o.o., skraćena tvrtka AKD d.o.o. (u daljnjem tekstu: AKD d.o.o.), te da je Jure Sertić upisan kao direktor navedenog trgovačkog društva, slijedom čega je isti u obvezi postupati sukladno odredbama ZSSI-a.

Uvidom u Registar obveznika kojeg vodi Povjerenstvo utvrđeno je da Jure Sertić obnaša dućnost direktora trgovačkog društva AKD d.o.o. u kontinuitetu od 25. srpnja 2017.

Povjerenstvo je u svrhu utvrđivanja činjenica u postupku iz svoje nadležnosti također izvršilo uvid u podatke sudskog registra Trgovačkog suda u Zagrebu u odnosu na trgovačko društvo AKD – Zaštita d.o.o. te je utvrdilo da je njegov jedini osnivač trgovačko društvo AKD d.o.o. te da je kao član Uprave trgovačkog društva AKD – Zaštita d.o.o. upisan Slavko Barić dok Jure Sertić nije nikada bio upisan kao član Uprave odnosno direktor tog društva.

Također, uvidom u podatke sudskog registra Trgovačkog suda u Zagrebu u odnosu na trgovačko društvo Vinik d.o.o. utvrđeno je da je Jure Sertić bio jedini osnivač i prokurist tog društva te da je isto brisano 2014. godine.

Uvidom u Izvješće o obavljenoj reviziji usklađenosti za AKD – Zaštita d.o.o. za 2020. godinu od 25. siječnja 2023., KLASA: 041-01/21-18/8, URBROJ: 613-01-01-23-11, koje je javno dostupno na mrežnim stranicama Državnog ureda za reviziju, utvrđeno je da se u istom uvodno navodi da su tijela trgovačkog društva AKD – Zaštita d.o.o. Skupština, Nadzorni odbor i Uprava te da Skupštinu čini jedini član društva, društvo AKD d.o.o., zastupano po direktoru Juri Sertiću. Također je navedeno da je Izjavom o osnivanju određeno da Uprava ima od jednog do tri člana te da je prema Odluci Skupštine, od 7. veljače 2019. do 15. lipnja 2020. predsjednik Uprave bio Josip Turkalj, a isti je Odlukom Skupštine, od 16. lipnja 2020. i u vrijeme obavljanja revizije (prosinac 2022.) bio također član Uprave.

Istim Izvješćem utvrđeno je da je prema mišljenju Državnog ureda za reviziju, poslovanje društva AKD – Zaštita d.o.o. za 2020. u svim značajnim odrednicama obavljano u skladu sa zakonima, drugim propisima i unutarnjim aktima, navedenim u poglavlju III. Revizija za 2020. pod naslovom Kriteriji za izražavanje mišljenja, osim u dijelu opisanom u odjeljku Osnova za izražavanje uvjetnog mišljenja o usklađenosti poslovanja.

U Izvješću su navedene sljedeće činjenice koje su utjecale na izražavanje uvjetnog mišljenja: nepribavljanje sredstava osiguranja danih predujmova prema Općim uvjetima nabave, neprimjena koeficijenata radnih mjesta jednoobrazno za ista radna mjesta, zaključivanje ugovora o radu utvrđivanjem plaće u bruto iznosu, isplata naknada za prekovremeni rad protivno odredbama Zakona o radu, neutvrđenje mjerljivih kriterija za vrednovanje rezultata rada i visina nagrade za ostvarene rezultate rada, korištenje pojedinih vozila u najmu u značajno većem broju km od ugovorenih, odlukom predsjednika odnosno člana Uprave društva nisu obrazloženi razlozi korištenja službenih vozila 24 sata za 28 zaposlenika te su utvrđeni različiti načini obračuna troškova i ograničenja potrošnje, nedonošenje Plana nabave za 2020. godinu, provedba nabave roba i usluga bez primjene postupaka nabave utvrđenih općim aktom društva.

U odnosu na okolnost zapošljavanja sina ministra hrvatskih branitelja Tome Medveda u trgovačkom društvu AKD d.o.o. na radno mjesto vozača, Povjerenstvo je uvidom u upisnik predmeta sukoba interesa koji se vodi u Povjerenstvu, utvrdilo da je u predmetu P-210/18 na 38. sjednici, održanoj 8. veljače 2019. donijelo Odluku kojoj je utvrđeno da se postupak za odlučivanje o sukobu interesa protiv dužnosnika Tome Medveda, ministra hrvatskih branitelja, neće pokrenuti, s obzirom na to da na temelju prikupljenih podataka i dokumentacije proizlazi kako imenovani dužnosnik nije počinio povredu odredbi Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.) ili načela postupanja prilikom obnašanja dužnosti ministra hrvatskih branitelja, a vezano za zapošljavanje člana obitelji na radno mjesto vozača - dostavljača u trgovačkom društvu AKD d.o.o. te je u odnosu na konkretni postupak zasnivanja radnog odnosa člana obitelji dužnosnika Tome Medveda u trgovačkom društvu AKD d.o.o., Povjerenstvo utvrdilo kako je isto provedeno na način i u skladu s procedurom propisanom internim aktima spomenutog trgovačkog društva, pozitivnim propisima koji ne obvezuju trgovačko društvo na provođenje javnog natječaja za prijem u radni odnos i praksom zapošljavanja putem otvorenih zamolbi.

Uvidom u Registar imovinskih kartica za obveznika Juru Sertića Povjerenstvo je utvrdilo da je isti obveznik u imovinskoj kartici podnesenoj 31. siječnja 2023. povodom godišnje obveze podnošenja naveo primanja na mjesečnoj razini od dužnosti za koju se podnosi imovinska kartica u neto iznosu od 3404 eura te je naveo i ostale prihode kao i da mu je supruga zaposlena u Ministarstvu obrane od 1. travnja 1993. pri čemu nije naveden iznos plaće već je u napomeni imovinske kartice navedeno da je plaća bračnog druga klasificirani podatak te da je poznata Povjerenstvu. Obveznik je u imovinskoj kartici naveo ukupno osam nekretnina od kojih je šest u njegovom osobnom vlasništvu, a dvije u vlasništvu supruge.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 11. stavkom 2. ZSSI-a propisano je da imovinska kartica sadrži podatke o osnovnom osobnom stanju obveznika, njegova partnera i maloljetne djece, dužnostima obveznika koje obavlja profesionalno ili neprofesionalno, o ostalim dužnostima koje obnaša odnosno djelatnostima koje obavlja, kao i o djelatnosti koju je obavljao neposredno prije stupanja na dužnost unazad dvije godine i u razdoblju od 12 mjeseci nakon prestanka obnašanja dužnosti, o članstvima i funkcijama obveznika u drugim pravnim osobama, udruženjima i organizacijama.

Člankom 12. stavkom 1. ZSSI-a propisano je da je obveznik dužan istinito i potpuno ispuniti imovinsku karticu, uključujući pitanja o imovini, načinu stjecanja i izvorima sredstava, za sebe i za osobe o čijem je imovinskom stanju obvezan podnijeti izvješće. Prema stavku 2. istoga članka ZSSI-a podaci iz imovinske kartice, osim podataka iz stavka 5. toga članka, javno su dostupni i objavljuju se bez suglasnosti obveznika, uz iznimku podataka o primanjima njegova partnera ako je on zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom. Partner obveznika ne smije zbog dostavljanja podataka o plaći Povjerenstvu u okviru ispunjavanja imovinske kartice obveznika snositi nikakve štetne posljedice kod poslodavca zbog otkrivanja poslovne tajne.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, a stavkom 2. istoga članka je propisano da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Nastavno na sve utvrđeno u ovoj pravnoj stvari, Povjerenstvo ističe da se utvrđenja Izvješća o obavljenoj reviziji usklađenosti za AKD – Zaštita d.o.o. za 2020. godinu od 25. siječnja 2023. odnose na poslovanje društva AKD – Zaštita d.o.o. u kojem obveznik Jure Sertić ne obnaša niti je obnašao dužnost predsjednika odnosno člana Uprave već je isti, kao direktor trgovačkog društva AKD d.o.o., član Skupštine trgovačkog društva AKD – Zaštita d.o.o. Povjerenstvo uz navedeno ističe stav da nema zapreke da obveznik Jure Sertić, uz obnašanje dužnosti direktora trgovačkog društva AKD d.o.o., istovremeno obavlja funkciju člana Skupštine trgovačkog društva AKD – Zaštita d.o.o. budući da odredbama članka 18. ZSSI-a nije propisana zabrana obnašanja navedene funkcije.

U odnosu na odobravanje financijskih sredstava braniteljskoj udruzi Povjerenstvo u navodima članka nije našlo da je istaknut privatni interes obveznika koji bi bio u suprotnosti s javnim interesom, niti interesna povezanost s određenim osobama, a slijedom čega bi se ispitivale okolnosti tog slučaja.

Nadalje, Povjerenstvo je također utvrdilo da je okolnost zapošljavanja sina ministra hrvatskih branitelja Tome Medveda u trgovačkom društvu AKD d.o.o. na radno mjesto vozača ispitivalo u predmetu P-210/18 kojom prilikom je utvrđeno da je postupak zasnivanja tog radnog odnosa proveden na način i u skladu s procedurom propisanom internim aktima spomenutog trgovačkog društva, pozitivnim propisima koji ne obvezuju trgovačko društvo na provođenje javnog natječaja za prijem u radni odnos i praksom zapošljavanja putem otvorenih zamolbi.

U odnosu na navode da je obveznik Jure Sertić bliski rođak direktora zagrebačkog hotela Laguna kojem se dodjeljuju organizacije brojnih skupova pod okriljem Ministarstva hrvatskih branitelja te da je osnivač trgovačkog društva Vinik d.o.o. koje je brisano 2014. godine, Povjerenstvo napominje da se istim navodima ne ukazuje na postupanje obveznika Jure Sertića koje bi Povjerenstvo ispitivalo u kontekstu mogućeg kršenja odredbi ZSSI-a te u tom smislu nije odlučna niti činjenica da je obveznik Jure Sertić bio osnivač trgovačkog društva koje je brisano prije nego je isti počeo obnašati javnu dužnost direktora trgovačkog društva AKD d.o.o.

Naposljetku je Povjerenstvo utvrdilo da je obveznik Jure Sertić u imovinskoj kartici naveo podatke o svojim primanjima kao i podatke o zaposlenju supruge pri čemu nisu navedeni podaci o plaći supruge s obzirom na to da se radi o klasificiranom podatku koji se dostavlja Povjerenstvu, ali se javno ne objavljuje sukladno članku 13. stavku 2. ZZSI-a. Obveznik je također u imovinskoj kartici naveo podatke o nekretninama u njegovom vlasništvu i vlasništvu supruge. Kako u članku povodom kojeg je otvoren predmet protiv obveznika Jure Sertića nije navodima dovedena u pitanje istinitost i potpunost podataka iz imovinske kartice obveznika, Povjerenstvo u nastavku nije dodatno ispitivalo navedene okolnosti.

Slijedom svega navedenog, Povjerenstvo utvrđuje kako u odnosu na obveznika Jure Sertića, direktora trgovačkog društva AKD d.o.o., nije utvrdilo ispunjenje pretpostavki za pokretanje postupka iz nadležnosti Povjerenstva.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Jure Sertić, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana